Tapao Sinait: Ina, O, Ilik
by Amado Yoro
Ket taliawenka saan kadagiti balligik
Wenno dagiti saanko a balligi
Sublianka a sika ti nagramutak
Ti daga a nagkaradapak iti kinaubing
Mariknak, wen, mariknak bara ti saklotmo
Iti sang-aw dagiti hibiscus wenno gumamela
Ket artapan latta ti ayamuom ti sampagita
Ket no dagiti lei a mayukkor kaniak, saan
A para kaniak laeng: sika, Ina
Balligim met dagitoy, saan a siak laeng.
Ket sublianka, wen, umayak, saan a ti iliw
Umayak gapu iti pategmo, iti nakairuamak
Nga indayon ta kayatko latta iti paindayon
Iti pallayog kas iti pendulum iti pagarosan.
Kanayon nga addaka iti lagip
Saanka a ganggannaet, kasta koma met kaniak
Pasetka kas iti kapessat ti kurdonko
Pasetka kas iti kinasiak, kasta koma met kenka
Ti pakabuklak, sika, Ina, ti nanginaw ken nangipasngay
Iti kinanumok: idaydayawka, Ina
A sika ti kayaw, ti kibin, ti kired
Ket iti yaadayok sika ti tampok
Ti tuntontonek a kaibatogan
Ti pasetmo-pasetko met.
Ket matmatanka, Ina, ammok ti kinasudim
Awan mulit dayta rupam
Iti awan ganggannaet a rikna
Ti sigud a singed
ti sigud a talek
ammok nga addan nagluposam
iti maysa a kinapudno
iti napudno a panangimaton
iti napudno a panagserbi
napimpintaska manen, Ina
ket no makasangpetak man
ammok: sika ti Inak, sika
ti nangtagibi ken nangubba kaniak
itanamitimkonto, iti umel a kararag
agbiagka: libnos ti Tapao
agbiagka: pusaksak ti Ina
agbiagka: ayat
toy anakmo, sipapakurang
a sumangpet kenka
iti man balligi
iti man pannakapaay
ngem siak daytoy: anak.
Adtoy kenka toy anak!
smo_Latn ces_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn sag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn